ସମାଜ ପୋର୍ଟାଲ ଡେସ୍କ : ମହାମାରୀ କରୋନା ସଂକ୍ରମଣକୁ ରୋକିବା ପାଇଁ ଭାରତ ସରକାର ବହୁ ଗୁରୁତ୍ବପୂର୍ଣ୍ଣ ପଦକ୍ଷେପମାନ ନେଉଛନ୍ତି । ସମସ୍ତ ପଦକ୍ଷେପ ପରେ ମଧ୍ୟ ଭାରତରେ କରୋନା ଆକ୍ରାନ୍ତଙ୍କ ସଂଖ୍ୟା ଧିରେଧିରେ ବୃଦ୍ଧି ପାଉଛି । ଯାହା ସରକାରଙ୍କ ପାଇଁ ଚିନ୍ତା ଜନକ ପରିସ୍ଥିତି ସୃଷ୍ଟି କରୁଛି । ତିନୋଟି ସ୍ଥାନରେ କରୋନା ସଂକ୍ରମଣକୁ ରୋକିବାରେ ସରକାର ସର୍ବାଧିକ ଅସୁବିଧାର ସମ୍ମୁଖୀନ ହେଉଛନ୍ତି ।
ଏହି ତିନୋଟି ସମସ୍ୟାକୁ ଦୂର କରିବା ପାଇଁ ଭାରତ ସରକାରଙ୍କ ସୂଚନା ଏବଂ ପ୍ରସାରଣ ମନ୍ତ୍ରଣାଳୟ ଅଧିନରେ କାର୍ଯ୍ୟ କରୁଥିବା କମ୍ପାନୀ ବ୍ରଡକାଷ୍ଟ ଇଞ୍ଜିନିୟରିଂ କନସଲଟାଣ୍ଟ ଇଣ୍ଡିଆ ଲିମିଟେଡ୍ ଏକ ନୂଆ ଟେକନିକ ବାହାର କରିଛି । ଏହି କମ୍ପାନୀ ଅନୁଯାୟୀ ଟେକ୍ନୋଲୋଜି ସାହାଯ୍ୟରେ ଏହି ସମସ୍ୟାର ସମାଧାନ ହୋଇପାରିବ । କମ୍ପାନୀ କରୋନା ସଂକ୍ରମଣର ମୁକାବିଲା ପାଇଁ ସରକାରଙ୍କୁ ସାହାଯ୍ୟ କରିବ । ଏଥି ପାଇଁ କମ୍ପାନୀ ଏକ ରିଷ୍ଟବ୍ୟାଣ୍ଡ ପ୍ରସ୍ତୁତ କରୁଛି। ଯାହା କ୍ବାରେଣ୍ଟାଇନରେ ରହୁଥିବା ଲୋକଙ୍କ ତାପମାତ୍ରା ମାପିବା ସହ ଉପରୋକ୍ତ ତିନୋଟି ସମସ୍ୟାକୁ ବହୁ ପରିମାଣରେ ସମାଧାନ କରିପାରିବ ।
କମ୍ପାନୀର ଚେୟାରମ୍ୟାନ୍ ତଥା ପରିଚାଳନା ନିର୍ଦ୍ଦେଶକ ଜର୍ଜ କୁରୁଭିଲା ଏକ ହିନ୍ଦି ଗଣମାଧ୍ୟମକୁ ସାକ୍ଷାତକାରରେ କହିଛନ୍ତି ଯେ ଏଭଳି ରିଷ୍ଟବ୍ୟାଣ୍ଡ ଭାରତରେ ଲୋକପ୍ରିୟ ନୁହେଁ। କିନ୍ତୁ ଦୁନିଆରେ ଯେତେ ପ୍ରକାର ରିଷ୍ଟବ୍ୟାଣ୍ଡ ରହିଛି , ଆମେ ସେସବୁକୁ ତର୍ଜମା କରି ଏହି ରିଷ୍ଟବ୍ୟାଣ୍ଡ ପ୍ରସ୍ତୁତ କରୁଛୁ ।ଯାହାର ବ୍ୟବହାର କରି ଏହି କରୋନା ମହାମାରୀ ସହ ଲଢେଇ କରିପାରିବା ।
କମ୍ପାନୀର ଚେୟାରମ୍ୟାନ୍ ତଥା ପରିଚାଳନା ନିର୍ଦ୍ଦେଶକ ଜର୍ଜ କୁରୁଭିଲା କହିଛନ୍ତି ଏହି ରିଷ୍ଟବ୍ୟାଣ୍ଡ ଦୁଇଟି ଉପାୟରେ କାମକରିବ । ପ୍ରଥମେ ଏହା ପିନ୍ଧିଥିବା ଲୋକ ଶରୀରର ତାପମାତ୍ରା ମାପିପାରିବ ଏବଂ ଜ୍ବର ରହିଛି କି ନାହିଁ ଜଣାଇବ ।
ଦ୍ବିତୀୟତ ଏହି ରିଷ୍ଟବ୍ୟାଣ୍ଡରେ ଜିଓ ଫେନିସିଂର କୌଶଳ ବ୍ୟବହୃତ ହେବ, ଯାହା ଦ୍ବାରା ଜାଣିହେବ ଯେ କୌଣସି ବ୍ୟକ୍ତିଙ୍କୁ କ୍ବାରେଣ୍ଟାଇନରେ ରହିବାକୁ କୁହାଯାଇଛି ସେ ତାହାର ପାଳନ କରୁଛନ୍ତି କି ନାହିଁ । ଏଥି ପାଇଁ ଏହି ବ୍ୟାଣ୍ଡରେ ମୋବାଇଲ ଜିପିଏସ୍ ବ୍ୟବହାର କରିବାକୁ ପଡିବ ।
ଜର୍ଜ କୁରୁଭିଲାଙ୍କ ଅନୁଯାୟୀ ଏହା ହଟସ୍ପଟ୍ ଅଞ୍ଚଳରେ ସର୍ବୋତ୍ତମ ବ୍ୟବହାର ଯୋଗୀ ସାବ୍ୟସ୍ତ ହେବ । ହଟସ୍ପଟ ଅଞ୍ଚଳରେ ସ୍ଥାନୀୟ ପ୍ରଶାସନ ପାଇଁ ଚ୍ୟାଲେଞ୍ଚ ହେଉଛି ଘରକୁ ଘର ଯାଇ ନମୁନା ସଂଗ୍ରହ କରିବା ଏବଂ ପ୍ରତ୍ୟେକ ଘରର ବ୍ୟକ୍ତିଙ୍କୁ ଟ୍ରାକ କରିବା ।
ଏହି ବ୍ୟାଣ୍ଡକୁ ହଟସ୍ପଟ୍ ଅଞ୍ଚଳକୁ ସିଲ୍ କରିବା ପରେ ସମସ୍ତ ଘରର ସମସ୍ତ ସଦସ୍ୟଙ୍କୁ ପିନ୍ଧିବା ପାଇଁ ଦିଆଯିବ ଯାହା ଦ୍ବାରା ସ୍ଥାନୀୟ ପ୍ରଶାସକ ଏକ ସର୍ଭରରେ ଏହା ଦେଖିପାରିବେ କି କେଉଁଘରେ ଲୋକମାନଙ୍କ ପାଖରେ କରୋନା ଲକ୍ଷଣ ଦେଖାଦେଉଛି । ଏହା ସେହି ବ୍ୟକ୍ତିଙ୍କୁ ତୁରନ୍ତ ଟ୍ରାକ୍ କରିବା ଏବଂ ଅଲଗା କରିବାରେ ସାହାଯ୍ୟ କରିବ । ଏହି କୌଶଳକୁ ଏକରୁ ଅଧିକ ହଟସ୍ପଟରେ ବ୍ୟବହାର କରାଯାଇପାରିବ ଏବଂ ଗୋଟିଏ ବ୍ୟାଣ୍ଡକୁ ପରିମଳ କରାଯାଇ ଅନ୍ୟ ସ୍ଥାନରେ ବ୍ୟବହାର କରାଯାଇପାରିବ ।
ସରକାର ଯେଉଁ ଅଞ୍ଚଳକୁ ହଟସ୍ପଟ୍ ଘୋଷଣା କରିବେ ସେହି ଅଞ୍ଚଳର ପ୍ରଶାସନ ଏବଂ ମ୍ୟୁନିସିପାଲିଟି କର୍ପୋରେସନର ଅଧିକାରରେ ଏହି ବ୍ୟାଣ୍ଡ ଦିଆଯାଇପାରିବ । ସେମାନେ ସର୍ଭରରେ ଦେଖାଯାଇଥିବା ଗ୍ରାଫ୍ ମାଧ୍ୟମରେ ଲୋକଙ୍କ ଶରୀରର ତାପମାତ୍ରାକୁ ଟ୍ରାକ୍ କରିବେ । ସେହି ଅଞ୍ଚଳ ଲାଲ୍ ଜୋନ୍ ରୁ ସବୁଜ ଜୋନ୍ କୁ ଗଲା ପରେ ଏହା ଲୋକମାନଙ୍କଠାରୁ ପ୍ରତ୍ୟାହାର କରାଯାଇପାରିବ ଏବଂ ବିଶୋଧନ ପରେ ଅନ୍ୟ ହଟସ୍ପଟ ଅଞ୍ଚଳରେ ମଧ୍ୟ ବ୍ୟବହାର କରାଯାଇପାରିବ ।
ଜର୍ଜ କୁରୁଭିଲାଙ୍କ ଅନୁଯାୟୀ, ଏହି ରିଷ୍ଟବ୍ୟାଣ୍ଡ ହାତଘଣ୍ଟା ପରି ହେବ। ଏହାକୁ ତିଆରି କରିବା ପାଇଁ ବ୍ରଡକାଷ୍ଟ ଇଞ୍ଜିନିୟରିଂ କନସଲଟାଣ୍ଟ ଇଣ୍ଡିଆ ଲିମିଟେଡ୍ ୪ ରୁ ୫ ଭାରତୀୟ କମ୍ପାନୀ ସହିତ ଯୋଗାଯୋଗରେ ଅଛନ୍ତି । ଏହି କମ୍ପାନୀମାନେ ବାହାରୁ କିଛି ହାଡୱେର ସାମଗ୍ରି ଆଣିବେ । ସେମାନଙ୍କ ପାଖରେ ସଫ୍ଟୱେର ରହିଛି । ଏହାକୁ ତିଆରି କରିବାକୁ ସେମାନଙ୍କୁ ୧୦ ରୁ ୧୫ ଦିନ ସମୟ ଲାଗିବ ।
କୁରୁଭିଲ୍ଲା ଚାହୁଁଛନ୍ତି ଯେ ଏହି ବ୍ୟାଣ୍ଡ ପ୍ରଥମେ ଡାକ୍ତରଖାନାର ନର୍ସ ଏବଂ ଡାକ୍ତରମାନଙ୍କ ଉପରେ ଦଶ ଦିନ ପାଇଁ ବ୍ୟବହୃତ ହେବ । ଏହି ବ୍ୟାଣ୍ଡଗୁଡ଼ିକ କେତେ ପ୍ରଭାବଶାଳୀ ତାହା ଏହା ଦର୍ଶାଇବ । ସବୁକିଛି ସୁନିଶ୍ଚିତ କରିବା ପରେ ଏହାକୁ ସ୍ଥାନୀୟ ପ୍ରଶାସନ ଏବଂ ସରକାରଙ୍କୁ ଦେବା ପାଇଁ ପ୍ରସ୍ତୁତି କରାଯିବ ।
